શનિ ની પનોતી દરમિયાન કયા વિષયની તકલીફ પડશે તે સમજવું હોય તો એ શોધી કાઢવું પડે કે જાતકને કઈ બાબતનું ગૌરવ વધુ છે. જાતક જેને સામાન્ય રીતે પોતાનું ગૌરવ માનતો હોયછે તેને અન્ય લોકો અહંમભાવ તરીકે જોઈ શકે છે. જે બાબત જાતક ને ગર્વ હશે તે બાબતને શનિદેવ ચોટ પહોંચાડે છે. જેમકે કોઈ પોતાના શરીર સૌષ્ટવ પર મુસ્તાક હોય તો પનોતી દરમિયાન તે શારીરક રીતે દુર્બળ બને તેવું બને. કોઈ પોતાના દેખાવ વિષે પોતાને બીજાઓથી 'જરા હટકે ' સમજતું હોય તો પનોતી દરમિયાન તેમની પર્સનાલીટી બગડે તેમ બની શકે. જેઓ વધુ સ્વમાની હોય તેવાઓને એવા સંજોગો નો સામનો કરવો પડેછે જ્યાં તેમને બીજાઓની મદદ મેળવવા હાથ લાંબો કરવો પડે. જેઓ પોતાની બુદ્ધિ, નિર્ણયશક્તિ, કાબેલિયતથી લોકો ને આફરીન કરાવતા હોય તેઓ પનોતી દરમિયાન નિર્ણય કરવામાં અભૂતપૂર્વ લોચા મારે અને સમાજ માં હાસ્યાસ્પદ બની શકે.. ધનિકો ના ધનની અને સત્તાધીશોની સત્તાની આણ ઓસરી જાય.. પોતાના ચરિત્ર કે શીલ માટે વેંત ઉંચા ચલાનારના દામન પર ડાઘા પડે છે.